Bundsautobahn 30

De **Bundsautobahn 30** (Afk.: **BAB 30** oder **A 30**) is en regionale Autobahn, de op en Läng 138&nbsp;km in Oost-West-Richt dör Neddersassen un Noordrhien-Westfalen föhrt. Se verlöpt vun de nedderlännschen Grenz bit na Bad Öinusen  in Oostwestfalen-Lippe. An de Grenz besteiht Ansluss an de nedderlännsche A&nbsp;1, wat de A&nbsp;30 to en wichtige europääsche Verbinnen (Amsterdam-Berlin) maakt. Se is Deel vun de Europastraat 30.

## Streckenverloop

As Verlängern vun de nedderlännschen A&nbsp;1 (*Rijksweg&nbsp;1*) fangt de Bundsautobahn 30 an de düütsch-nedderlännschen Grenz twüschen Nothoorn un Bad Bentem an un dweert in ehrn Verloop na Oosten toeerst bi Schüttrup de Bundsautobahn 31, so dat glieks an ehrn Anfang al en Verbinnen na Süüden in’t  Ruhrrebeet un wieter bit na Köln besteiht, so as ok  in’n Noorden bit na Emden. Wieter verlöpt se denn vörbi an Rene un krüüzt bi Ossenbrügge de Bundsautobahnen A&nbsp;1 un A&nbsp;33. Dordör gifft dat Anslüss na Noorden in Richt Bremen un na Süüden in Richt Mönster un Builefeld

Ruchweg 50&nbsp;km wieter na Oosten geiht de A&nbsp;30 denn in’n Westen vun Bad Öinusen in de Bundsstraat 61 över, de den Verkehr dör den Kuroort föhrt. In’n Oosten vun de Stadt bestieht denn noch een Kilometer vun de A&nbsp;30, de wieter bit an de A&nbsp;2 föhrt, woneem de A&nbsp;30 ennen deit un in de B&nbsp;514 övergeiht. In’t Stadtrebeet kummt dat faken to Staus, un de Prognosen för den Vekehr gaht dorvun ut, dat sünners de Swoorlastverkehr op de A&nbsp;30 wieter stiegen warrt. Dordör is dat nödig worrn, de Lück bi Bad Öinusen to sluten. De Afsnitt is siet 2088 in Bo.

## Historie
De eerste Plaan för de Streck geiht op dat Johr 1933 torüch, as tosamen mit de Nedderlannen en internatschonale Autostraat över Oldenzaal, Bad Bentem, Soltbergen un Rene plannt worrn is. De Nettplaans för de Rieksautobahnen hebbt twüschen 1938 bit 1940 en Streck bargt, de süüdlich vun Soltbergen, nöördlich an Rene un süüdlich an Ossenbrügge vörbiföhren schüll un in’t Rebeet Hiarwede/Builefeld op de hüütige A&nbsp;2 drapen schüll.

Later seeg de Plaan denn vör, dat de A&nbsp;30 an de B&nbsp;65 langs boet warrn schüll bit na Hannober. Disse Plaan is aver opgeven worrn. Alleen de Oortsümgahn vun Stadthagen un de süüdliche Ümgahn vun Minnen in’n Rahmen vun de B&nbsp;65 as ok Deelen vun de Anslussteed in Laatzen, de vundaag as Festplatz nütt warrt, düüt vundaag noch op den fröheren Plaan hen. In’t Rebeet vun de Festplatz in Laatzen is bi’n Bo vun de Snellfohrstreck Hannober-Würzburg vun de Düütschen Bahn ok al en Iesenbahnbrüch över de plaante Autobahn boet worrn. Disse Brüch warrt hüüt för’n Verbinnen na’n Festplatz un för’n Foot- un Radweg nütt. Wenn de A&nbsp;30 as in’n Plaan vösehn, bit Hannober verlängert worrn weer, harr de hüütige Afsnitt vun de A&nbsp;30 twüschen de Anslussteed Räime un dat Autobahnkrüüz Bad Öinusen de Beteken A&nbsp;339 kregen.

## Bo vun de Noordümgahn vun Bad Öinusen

De Autobahnlück bi Bad Öinusen dicht to maken, is 38 Johren lang plaant worrn, wobi Striet üm den nipp un nauen Verloop den Bo jümmer wedder ruttögert hett. As Gegenvörslag to de Noordümgahn vun de Stadt is en Streck süüdlich vun Bad Öinusen vun’t Dreeeck Loihne na de A&nbsp;2 bi Eksta („Süüdümgahn“) langs de fröheren Streck dör de Stadt un Trogbowies diskuteert worrn.

In’n Januar 2007 hett de Bezirksregeeren Deppelt op Andrag vun’n Landsbedrief Straßennbau NRW en Plaanfaststellbesluss för den Bo vun dissen letzten Afsnitt vun de A&nbsp;30 as Noordümgahn anordent. Dat ruchweg 10&nbsp;km lange Stück kriggt twee ne’e Anslusssteden, 28 Brüchen un een Tunnel.

En Börgerinitiative gegen den Bo vun de Autobahn-Noordümgahn hett gegen vör’t Bundsverwaltensgericht den Plaanfaststellbesluss klaagt hat, dat siet Dezember 2006 för Verfohren in’n Tosamenhang mit gröttere Autobahnprojekten tostännig is. In’n Juli 2008 hett dat Gericht de Klaag afwiest, vun wegen, dat se nich begrünnt weer.

In’n September 2008 is de Bo losgahn. De Samtduer schall ruchweg fief’nhalf Johren bedrägen, so mit dat de Freegaav för’n Verkehr för de eerste Hälft vun 2014 to reken is. Dormit weer de A&nbsp;30 den vullstännig fardigstellt.

## Borns


## Weblenken

* Naue Streckenbeschrieven vun de A&nbsp;30